
Két világ szintézise és női szakralitás Ivan Bunyin Aglaja című elbeszélésében

Kulcsszavak: Bunyin; Aglaja; pravoszláv szentség; szláv népi mitológia; poétika
A dolgozat Ivan Bunyin, az első Nobel-díjas orosz író Aglaja című novelláját elemzi a női szentség, a keresztény és pogány-népi szimbolika történetalkotó és szövegképző szerepét vizsgálva.
Elmondható, hogy a hazai ruszisztikában a Bunyin-kutatás meglehetősen alulreprezentált, az első Bunyin-monográfia csupán a közelmúltban jelent meg Magyarországon. Különösen igaz ez az Aglaja című, 1916-ben keletkezett novellára. Jóllehet Bunyin nagy jelentőséget tulajdonított ennek az elbeszélésének, a számunkra rendelkezésre álló hazai és nemzetközi szakirodalomban nem találtunk olyan átfogó interpretációt, amelyet önállóan e novellának szenteltek volna, és amely valódi mélységében, a szövegben rejlő valamennyi utalást és különleges alkotói eljárást feltérképezve vizsgálta volna a művet.
A dolgozat a mű mitopoétikai, szemantikai-poétikai és intertextuális vizsgálatával arra a kérdésre keresi a választ, hogy miként jelenik meg a pogány termékenységkultusz és az orosz pravoszláv szentség összefonódása az elbeszélésben, s milyen szerepet töltenek be a két hitvilág dichotómikus kapcsolata mentén kibontakozó ellentétpárok a mű szüzséjének létrehozásában. Megvizsgáljuk a mű idő- és térszerkezetét, valamint a szöveg egyéb történetképző motívumait. A jelentős karakterek belső dinamikáinak, előképeinek meghatározásához, narratív szerepének megértéséhez etimológiai és szimbolikai névanalízisen, valamint az intertextuális utalások feltárásán keresztül jutunk el. A műfajiság és a narrátor- és beszédmódváltás kapcsán az alkalmazott szkáz szerepét vesszük figyelembe, melyen keresztül megjelenik az emlékezés problematikája is. Megállapítjuk, hogy a műfaji kettősség és a szövegbe foglalt ellentétpárok fő jelentősége azok szintézisében és meghaladásában rejlik, valamint, hogy Bunyin felfogása szerint ennek eléréséhez kizárólag a művészeten keresztül vezet az út.
Az általunk kulcselbeszélésnek tekintett szöveg vizsgálata hozzájárulhat Bunyin életművének mélyebb megértéséhez, különösen az írónak az orosz népi vallásosságról alkotott egyedi felfogása, valamint művészetfelfogása szempontjából.



